पहले दिन ₹11.5 करोड़ कमाए; रणवीर की पिछली फिल्मों से बेहतर रहा कलेक्शन
Rocky Aur Rani Ki Prem Kahani Box Office Collection Update रॉकी और रानी की प्रेम कहानी ने रिलीज के पहले दिन 11.5 करोड़ रुपए का कलेक्शन किया है। फिल्म के लिए यह शानदार ओपनिंग कही जा सकती है। बिना किसी हॉलीडे के भी फिल्म ने बॉक्स ऑफिस पर अच्छी शुरुआत की है
रॉकी और रानी की प्रेम कहानी ने रिलीज के पहले दिन 11.5 करोड़ रुपए का कलेक्शन किया है। फिल्म के लिए यह शानदार ओपनिंग कही जा सकती है। बिना किसी हॉलीडे के भी फिल्म ने बॉक्स ऑफिस पर अच्छी शुरुआत की है।
रणवीर सिंह की पिछली दो फिल्मों का ओपनिंग डे रिकॉर्ड देखें तो रॉकी और रानी की प्रेम कहानी ने बेहतर प्रदर्शन किया है। सर्कस ने पहले दिन 6.25 करोड़ का कलेक्शन किया था, वहीं जयेशभाई जोरदार 3.25 करोड़ रुपए ही कमा सकी थी। दूसरी तरफ आलिया भट्ट की पिछली फिल्म ब्रह्मास्त्र ने 36 करोड़ रुपए की ओपनिंग ली थी।
शनिवार और रविवार को बढ़ सकती है कमाई
इंडस्ट्री ट्रैकर sacnilk के मुताबिक, फिल्म ने 11.5 करोड़ रुपए की ओपनिंग ली है। शनिवार और रविवार को फिल्म की कमाई में और उछाल देखने को मिल सकती है। ट्रेड एक्सपर्ट्स का अनुमान था कि अगर फिल्म पहले दिन 8 से 10 करोड़ रुपए कमा पाती है तो अगले दो दिनों में फिल्म आसानी से 12 करोड़ से ज्यादा का बिजनेस कर सकती है।
इस तरह फिल्म 35-40 करोड़ रुपए का फर्स्ट वीकेंड कलेक्शन कर लेगी। अगर कलेक्शन इससे ज्यादा रहा तो और बेहतर है, लेकिन इससे थोड़ा भी कम रहा तो ये माना जाएगा कि फिल्म दर्शकों की उम्मीदों पर खरी नहीं उतरी।
ओपेनहाइमर और बार्बी से कोई खास नुकसान नहीं हुआ
रॉकी और रानी की प्रेम कहानी को ओपेनहाइमर और बार्बी से कोई खास नुकसान नहीं हुआ। ओपेनहाइमर ने शुक्रवार को 4.50 करोड़ रुपए का कलेक्शन किया। ओपेनहाइमर और बार्बी अच्छी कमाई कर रही हैं, लेकिन ये मल्टीप्लेक्स और अर्बन ओरिएंटेड फिल्में हैं।
फैमिली फिल्म होने की वजह से रॉकी और रानी की प्रेम की कहानी एक अलग ऑडियंस की तरफ अपना ध्यान आकर्षित कराएगी।
रणवीर सिंह की पिछली फिल्मों से बेहतर रही रॉकी और रानी.. की कमाई
रणवीर सिंह की पिछली दो फिल्में सुपर फ्लॉप रही हैं। रोहित शेट्टी के डायरेक्शन वाली फिल्म सर्कस पहले दिन सिर्फ 6.25 करोड़ ही कमा सकी थी। इसके अलावा जयेशभाई जोरदार सिर्फ 3.25 करोड़ तक सिमट के रह गई थी। फिल्म 83 ने जरूर बॉक्स ऑफिस पर अच्छी शुरुआत की थी।
आलिया भट्ट की फिल्में बैक टु बैक ब्लॉकबस्टर
आलिया भट्ट की फिल्में बैक टु बैक ब्लॉकबस्टर साबित हुई हैं। उनकी पिछली फिल्म ब्रह्मास्त्र ने 36 करोड़ रुपए की शानदार ओपनिंग ली थी। गंगूबाई काठियावाड़ी ने भी 10.50 करोड़ पहले दिन कमाए थे। कलंक भले ही आगे चलकर फ्लॉप हो गई थी, लेकिन इसने पहले दिन 21.60 करोड़ रुपए की ओपनिंग ली थी।
178 करोड़ में बनी है फिल्म, 160 करोड़ रिलीज के पहले कमाए
फिल्म ने अपनी रिलीज से पहले ही 90% बजट की रिकवरी की है। फिल्म का टोटल बजट 178 करोड़ रुपए है। फिल्म ने अब तक डिजिटल राइट्स से 80 करोड़ और सेटेलाइट राइट्स से 50 करोड़ रुपए की कमाई कर ली है।
इसके अलावा मेकर्स ने इसके म्यूजिक राइट्स को 30 करोड़ रुपए में बेचा है। इन सबको मिलाकर अब तक 160 करोड़ की रिकवरी हो चुकी है। अब ये देखना दिलचस्प होगा कि फिल्म टिकट खिड़की पर कितनी कमाई कर पाती है।